b'\n_START_ARTICLE_\nAmenemhet VI.\n_START_SECTION_\nZgodovinski\n_START_PARAGRAPH_\nAmenemhet VI. je omenjen na Torinskem seznamu  kraljev, sestavljenem v zgodnjem ramze\xc5\xa1kem obdobju, ki slu\xc5\xbei kot primarni zgodovinski vir za  vladarje v drugem vmesnem obdobju Egipta. V zadnji razli\xc4\x8dici Torinskega seznama, ki jo je predlagal danski egiptolog Kim Ryholt, je omenjen v 10. vrstici 7. kolone seznama s priimkom Seanhibre. Na Gardinerjevi in Beckerathovi razli\xc4\x8dici seznama je zapisan v 10. vrstici 6. kolone._NEWLINE_Amenemhet VI. je omenjen tudi v 37. vnosu Karna\xc5\xa1kega seznama kraljev.\n_START_SECTION_\nArheolo\xc5\xa1ki\n_START_PARAGRAPH_\nAmenemhet VI. je dokazan na nekaj primarnih artefaktih.  Mednje spadata valjasta pe\xc4\x8datnika iz  el-Mahamid el-Qiblija v Gornjem Egiptu. Eden od njiju je posve\xc4\x8den "Sobeku, gospodarju Semenuja". V Karnaku so odkrili darilno tablico s kartu\xc5\xa1o Amenemheta VI. Tablica je zdaj v Kairskem muzeju (CG 23040). Na steli iz Abidosa je omenjen uradnik Seanhibre-Seneb-Senebefeni. Njegovo ime je najverjetneje bazilofor, posve\xc4\x8den  Seanhibre Amenemhetu. Na arhitravu iz zasebne grobnice na heliopolski nekropoli  je kartu\xc5\xa1a z imenom Seanhibre. Nadavne raziskave ka\xc5\xbeejo, da kartu\xc5\xa1a morda  pripada nekemu drugemu faraonu s podobnim imenom Seanhibtavi Seanhibre.\n_START_SECTION_\nRelativni kronolo\xc5\xa1ki polo\xc5\xbeaj\n_START_PARAGRAPH_\nRelativni kronolo\xc5\xa1ki polo\xc5\xbeaj Amenemheta VI. je razviden iz Torinskega seznama kraljev. Njegov predhodnik je bil slabo dokumentiran faraon Iufni, naslednik pa podobno neznan faraon Semenkare Nebnuni.\n_START_SECTION_\nAbsolutni kronolo\xc5\xa1ki polo\xc5\xbeaj\n_START_PARAGRAPH_\nAbsolutni kronolo\xc5\xa1ki polo\xc5\xbeaj Amenemheta VI. je zarani pomanjkljivih podatkov za njegove predhodnike iz Trinajste dinastije manj zanesljiv. Po mnenju Kima Ryholta in Darrella Bakerja je bil osmi faraon dinastije, po mnenju  Thomasa Schneiderja, Detlefa Frankeja in von Beckeratha  pa sedmi vladar dinastije. Dol\xc5\xbeina njegovega vladanja je zaradi slabega stanja Torinskega seznama kraljev neznana. S papirusa se lahko prebere samo podatek   [...] in 23 dni. Ryholt mu kljub temu pripisuje tri leta vladanja od leta 1788 do 1785 pr. n. \xc5\xa1t.\n_START_SECTION_\nOzemlje\n_START_PARAGRAPH_\nAli je Amenemhet VI. vladal na celem ozemlju Egipta ali ne, ni jasno. Zelo verjetno je vladal v Spodnji Nubiji, ki so jo osvojili faraoni Dvanajste dinastije in je niso zapustili najmanj \xc5\xa1estdeset let. Njegova oblast v Spodnjem Egiptu je vpra\xc5\xa1ljiva. Ryholt je prepri\xc4\x8dan, da je v tem \xc4\x8dasu \xc5\xbee obstajala kanaanska \xc5\xa0tirinajsta dinastija,  ki je ustanovila neodvisno kraljestvo najmanj v vzhodni delti Nila, nekateri drugi, med njimi Gae Callender, Janine Bourriau in  Darrell Baker, pa trdijo,  da \xc5\xa0tirinajsta dinastija ni mogla obstajati pred Sobekhotepom IV. iz Trinajste dinastije.\n_START_SECTION_\nDru\xc5\xbeina\n_START_PARAGRAPH_\nEgiptolog Kim Ryholt trdi, da je bil Amenemhet VI. \xc4\x8dlan velike dru\xc5\xbeine, iz katere so izhajali faraoni  Sekemkare Amenemhet V., Ameni Kemau, Hotepibre Kemau Siharnedjheritef in Iufni. Trditev utemeljuje z dvojnimi imeni na\xc5\xa1tetih faraonov, ki naj bi bila filiativna, se pravi da so omenjala enega od prednikov. Imeni  Ameni in Ameni Kemau bi lahko pomenili, da je bil sin Amenemheta V., in da ga je nasledil sin  Hotepibre Kemau Siharnedjheritef. Podobno bi lahko trojno ime Ameni Antef Amenemhet (VI.)  pomenilo "Amenemhet, sin Antefa, sina Amenija", verjetno zato, ker je bil njegov o\xc4\x8de "sin kralja Antefa", dokazanega na skarabejskih pe\xc4\x8datnikih. Natan\xc4\x8dne povezave Amenemheta VI. z drugimi dru\xc5\xbeinskimi \xc4\x8dlani se zaradi kratke vladavine in pomanjknja materialnih dokazov ne da ugotoviti._NEWLINE_Manj kot deset let po Amenemhetu VI. je na prestol pri\xc5\xa1el faraon Renseneb Amenemhet. Po enaki logiki bi lahko bil sin faraona Amenemheta, ki bi lahko bil Amenemhet VI., ali enega od vmesnih faraonov. Ryholtovi analizi nekateri egiptologi oporekajo, ker temelji na nadokazani predpostavki, da so dvojna imena filiativna.'